ลักษณะความเสี่ยงและมาตรการรองรับผลกระทบ

คณะกรรมการ แต่งตั้งคณะกรรมการการเงินและบริหารความเสี่ยง มีหน้าที่ในการกำกับดูแล
และประเมินแผนความเสี่ยงอย่างเป็นระบบ ชัดเจน และมีประสิทธิภาพ โดย
ผู้บริหารที่กำกับดูแลสายงานสูงสุด เป็นเจ้าของความเสี่ยง
และมีหน้าที่ในการวิเคราะห์ความเสี่ยงและหาแนวทางแก้ไข
ประเภทความเสี่ยงและแนวทางการบริหารความเสี่ยงตลอดจนมาตรการรองรับผลกระทบพอสรุปได้ดังต่อไปนี้

1.1 ความเสี่ยงด้านการบริหาร การจัดการกรณีต้องพึ่งพาผู้บริหารจากภายนอก
สำหรับกิจการโรงแรม

บริษัทไม่มีนโยบายที่บริหารกิจการโรงแรมด้วยตนเอง โดยจะว่าจ้างผู้บริหารโรงแรมระดับนานาชาติ
(International hotel operator) รวมถึง Hyatt International , Marriott
International , Accor Hospitality , Six Senses Resorts and Spas และ IHG
InterContinental Hotels Group ที่มีชื่อเสียง ประสบการณ์
และความชำนาญในตลาดแต่ละประเภท เพื่อทำหน้าที่ดูแลการบริหาร
โรงแรมที่บริษัทได้ลงทุนและพัฒนา
สัญญาจ้างบริหารเป็นสัญญาระยะยาวจึงอาจมีความเสี่ยงที่ชื่อเสียงของ brand
หรือความสามารถในการแข่งขันในระดับสากลลดลง
ซึ่งอาจส่งผลต่อผลการดำเนินงานโรงแรมของบริษัท อย่างไรก็ตาม
บริษัทผู้บริหารโรงแรมดังกล่าวเป็นบริษัทขนาดใหญ่มีระบบงาน มีชื่อเสียง
และความแข็งแกร่งทางการเงิน โอกาสที่จะเกิดความถดถอยดังกล่าวจึงมีน้อย
จากนโยบายการกระจายการลงทุนด้วย brand
และบริษัทผู้บริหารที่แตกต่างกันตามความชำนาญก็ช่วยให้บริษัทกระจายความเสี่ยงที่อาจจะเกิดขึ้นกับ
brandหรือบริษัทผู้บริหารโรงแรมบริษัทใดบริษัทหนึ่งได้
และหากมีเหตุการณ์ดังกล่าวเกิดขึ้นอย่างมีนัยสำคัญและ ต่อเนื่องระยะเวลาหนึ่ง
บริษัทก็มีเงื่อนไขในสัญญาจ้างบริหารโรงแรมที่จะยกเลิกสัญญาจ้างบริหารและจัดหาผู้บริหารโรงแรม
ใหม่ในเครือข่ายอื่น ที่มีชื่อเสียงมาบริหารแทนได้

1.2 ความเสี่ยงจากความผันผวนของอัตราแลกเปลี่ยนเงินตราต่างประเทศ

ก่อนเดือนธันวาคม 2549 ธุรกิจโรงแรมที่ดำเนินการโดยบริษัทย่อย มีความเสี่ยงจากอัตราแลกเปลี่ยนเงินตราต่างประเทศที่กระทบกับรายได้ค่าห้องพัก เนื่องจากสำหรับลูกค้าส่วนใหญ่ของโรงแรมมีการตกลงอัตราค่าห้องพักเป็นสกุลเงินเหรียญสหรัฐ การเรียกเก็บชำระค่าห้องพักจะเป็นบาทโดยจะมีใช้อัตราแลกเปลี่ยนในวันที่ชำระ ความผันผวนของอัตราแลกเปลี่ยนจะส่งผลกระทบต่ออัตราค่าห้องพักของโรงแรม (Average Room Rate) ที่ได้คาดการณ์ไว้ตามงบประมาณ จึงอาจจะมีความเสี่ยงที่จะมีรายได้ค่าห้องพักที่น้อยกว่าที่คาดการณ์ไว้นั้นได้ หากค่าเงินบาทเทียบกับเงินเหรียญสหรัฐแข็งขึ้น อย่างไรก็ตามตั้งแต่เดือนธันวาคม 2549 เป็นต้นไป ธุรกิจโรงแรมที่ดำเนินการโดยบริษัทย่อยได้เปลี่ยนการกำหนดอัตราค่าห้องพักจากเงินสกุลเหรียญสหรัฐไปเป็นสกุลเงินบาทแล้ว ทั้งนี้ เพื่อลดความเสี่ยงจากความผันผวนของอัตราแลกเปลี่ยนเงินตราต่างประเทศ 

อย่างไรก็ตาม ในส่วนของเงินบาทที่มีการแข็งค่าขึ้นเมื่อเทียบกับเงินเหรียญสหรัฐในช่วงที่ผ่านมา ส่งผลให้ราคาห้องพักเพิ่มสูงขึ้นหากคํานวณในค่าเงินเหรียญสหรัฐซึ่งจะทำให้ความสามารถในการแข่งขันของโรงแรมในประเทศไทยลดลง แต่เมื่อเปรียบเทียบระดับราคาค่าห้องพักและค่าใช้จ่ายอื่น กับโรงแรมในประเทศคู่แข่งในภูมิภาคนี้แล้ว ระดับราคาค่าห้องในประเทศไทยยังตํ่ากว่าอัตราโรงแรมในประเทศคู่แข่งหลักอย่างสิงค์โปร์และฮ่องกงอยู่มากพอสมควร จากนโยบายการกระจายการลงทุนสู่โรงแรมในระดับ 4 ดาวและโรงแรมชั้นประหยัดก็จะช่วยเพิ่มทางเลือกให้แก่ลูกค้าเป็นการลดความเสี่ยงของบริษัทโดยรวมได้ในขณะเดียวกัน 

1.3 ความเสี่ยงจากการเพิ่มต้นทุนการก่อสร้างโครงการใหม่

จากการลงทุนในโครงการพัฒนาโรงแรมใหม่
บริษัทอาจประสบความเสี่ยงของการปรับตัวสูงขึ้นของต้นทุนค่าก่อสร้าง
ทั้งนี้ก่อนเริ่มดำเนินการบริษัทได้ทำการศึกษา และว่าจ้างผู้ชำนาญการในการประเมินต้นทุน
โดยมีการตั้งสำรองค่าใช้จ่าย (Contingency)
เผื่อการเพิ่มขึ้นของต้นทุนของทุกโครงการเพื่อลดความเสี่ยงในเรื่องนี้ นอกจากนี้
การกำหนดสมมุติฐานแบบอนุรักษ์ (conservative)
ของกระแสเงินสดและต้นทุนของเงินทุนในการทำ Feasibility study
ก็จะช่วยลดความเสี่ยงและผลกระทบที่อาจเกิดขึ้นได้เป็นอย่างดี

1.4 ความเสี่ยงจากอุปสงค์ที่ลดลงและอุปทานในธุรกิจที่เพิ่มขึ้น

ในส่วนของความเสี่ยงจากความต้องการที่อาจจะลดลงในอุปสงค์ของโรงแรมเนื่องจากการถดถอยของเศรษฐกิจทั้งภายในและต่างประเทศ
ภาวะเงินเฟ้อ ราคานํ้ามันที่สูงขึ้น และ
ความเสี่ยงจากกการแข่งขันที่เพิ่มสูงขึ้นเนื่องจากมีจํานวนอุปทานเข้ามาในธุรกิจโรงแรมเพิ่มมากขึ้น
อาจจะทําให้มีการแข่งขันในด้านราคาเพื่อแย่งส่วนแบ่งทางตลาด
ซึ่งความเสี่ยงดังกล่าวอาจส่งผลกระทบกับรายได้และกำไรจากการดำเนินงานธุรกิจโรงแรม

ทั้งนี้ธุรกิจโรงแรมของบริษัทบริหารโดยผู้บริหารของโรงแรมระดับโลก
มีจุดแข็งในกลุ่มตลาดที่แต่ละโรงแรมบริหารอยู่
และยังมีฐานลูกค้าของตนเองทั้งในประเทศและต่างประเทศ
รวมทั้งได้ผ่านสถานการณ์ในต่างๆดังกล่าวทั่วโลก
จึงมีความได้เปรียบในการแข่งขันต่อคู่แข่งขันในธุรกิจในหลายๆด้าน
นอกจากนี้ทางบริษัทมีการเตรียมการรองรับการความเสี่ยงด้วยการปรับปรุงและเพิ่มจุดแข็งของโรงแรมอย่างต่อเนื่อง
และมีมาตราการเพื่อลดค่าใช้จ่ายในส่วนต่างๆรองรับอยู่เสมอ
ทำให้สามารถจัดการกับความเสี่ยงนี้ได้อย่างมีประสิทธิภาพ

 1.5 ความเสี่ยงจากปัจจัยภายนอกที่มีผลกระทบกับทรัพย์สิน และการดำเนินธุรกิจ

ปัจจัยภายนอกต่างๆ เช่น การก่อการร้าย ความไม่สงบทางด้านการเมือง หรือ
ผลกระทบจากสิ่งแวดล้อมหรือ ภัยธรรมชาติต่างๆ
ที่จะมีผลกระทบกับทรัพย์สินและการดำเนินธุรกิจโรงแรมและอาคารสำนักงานรวมทั้งศูนย์การค้า
เป็นเรื่องที่ยากที่จะป้องกันไม่ให้เกิดขึ้นได้
นอกจากการออกมาตรการที่รัดกุมต่างๆเพื่อป้องกันตามมาตรฐานสากลแล้ว
และบริษัทยังได้จัดทำประกันภัยคุ้มครองความเสี่ยงทุกประเภท (All risks)
คุ้มครองการขาดรายได้จากการหยุดดำเนินธุรกิจ (Business Interruption)
และคุ้มครองภัยจากการก่อการร้าย (Terrorism)
เพื่อลดความเสี่ยงหากเกิดเหตุการณ์โดยตรงกับทรัพย์สินของบริษัท
อย่างไรก็ตามในกรณีที่มีปัจจัยภายนอกที่กล่าวแล้วข้างต้นแต่ไม่อยู่ในขอบเขตการชดเชยของประกันภัย
หรือเหตุการณ์การเกิดโรคระบาดซึ่งไม่สามารถซื้อประกันภัยได้
บริษัทก็มีมาตราการเพื่อลดค่าใช้จ่ายในส่วนต่างๆรองรับอยู่เสมอ
จะเห็นได้ว่าที่ผ่านมานั้นปัจจัยภายนอกดังกล่าว
มีผลกระทบกับการดำเนินธุรกิจของบริษัทเพียงในระยะสั้นเท่านั้น

1.6 ความเสี่ยงด้านอัตราดอกเบี้ย

ความเสี่ยงเกี่ยวกับอัตราดอกเบี้ยนี้เกิดขึ้นจากการเปลี่ยนแปลงของอัตราดอกเบี้ยในตลาดในอนาคต
การเปลี่ยนแปลงดังกล่าวจะส่งผลกระทบต่อผลการดำเนินงานและกระแสเงินสดของบริษัท ซึ่ง ณ 31
ธันวาคม 2550 มีเงินกู้ยืมที่มีอัตราดอกเบี้ยลอยตัวอยู่ถึง 94% ของเงินกู้ยืมทั้งหมด ปัจจุบัน
บริษัทมีนโยบายที่จะลดความเสี่ยงดังกล่าวโดยจัดเงินกู้ส่วนหนึ่งเป็นอัตราดอกเบี้ยคงที่
แต่ที่ผ่านมาค่าใช้จ่ายในการป้องกันความเสี่ยงอยู่ในระดับที่จะทำให้ต้นทุนการกู้ยืมโดยรวมของบริษัทสูงขึ้นค่อนข้างมาก
อย่างไรก็ตาม บริษัทจะยังคงติดตามสภาพตลาดอย่างต่อเนื่อง
และจะจัดให้มีการป้องกันความเสี่ยงในส่วนนี้เมื่อค่าใช้จ่ายที่เกี่ยวข้องลดลงมาอยู่ในระดับที่เหมาะสม

1.7 ความเสี่ยงด้านบุคคลากร

บริษัทได้ให้ความสำคัญในเรื่องการพัฒนาและบริหารทรัพยากรบุคคลเป็นอย่างมาก
จะเห็นได้จากการที่บริษัทได้ดำเนินการปรับปรุงเปลี่ยนแปลงผู้บริหารให้เหมาะสมอย่างต่อเนื่องช่วง
3 ปีที่ผ่านมา การเพิ่มบุคคลากรที่มีความรู้ความสามารถในทุกระดับในส่วนงานที่มีการขยายตัว
การพัฒนาความรู้ความสามารถทักษะบุคคลกรที่มีอยู่อย่างต่อเนื่อง
อย่างก็ตามการสูญเสียผู้บริหารระดับสูงหรือบุคคลากรที่สำคัญถือเป็นอีกความเสี่ยงที่สำคัญของบริษัท
บริษัทได้มีการจัดทำแผนสืบทอดและพัฒนาตำแหน่งประธานเจ้าหน้าที่บริหารและกรรมการผู้จัดการใหญ่โดยมีคณะกรรมการพัฒนาผู้บริหารเป็นผู้กำกับดูแล
สำหรับการพัฒนาตำแหน่งบริหารอื่นเป็นหน้าที่ของผู้บริหารตามสายบังคับบัญชาที่จะกำกับดูแลการพัฒนาบุคคลากรให้สามารถขึ้นมาทดแทน
โดยมีการพิจารณาลงไป 3
ระดับจากระดับรองกรรมการผู้จัดการถึงผู้ที่จะขึ้นมาระดับผู้อำนวยการฝ่าย
นอกจากนี้การเป็นบริษัทที่บริหารงานโดยผู้บริหารมืออาชีพ
ดำเนินการภายใต้ระบบงานที่มีประสิทธิภาพไม่ยึดติดกับความสามารถหรือการตัดสินใจของบุคคลใดบุคคลหนึ่ง
มีการกระจายรับผิดชอบและการตัดสินใจที่ชัดเจนภายใต้การกำกับดูแลของคณะกรรมการ
จึงเป็นโครงสร้างการบริหารงานที่ช่วยลดความเสียงและผลกระทบหากมีการสูญเสียบุคคลากรที่สำคัญได้
นอกจากนี้การสร้างวัฒนธรรมองค์กรที่เอื้ออำนวยในการทำงานให้มีบรรยากาศที่ดี
เน้นการทำงานแบบเป็นทีม การทำงานด้วยคุณธรรมจริยธรรม
จะช่วยให้บริษัทเป็นองค์กรเป็นที่สนใจแก่ผู้มีความรู้ความสามารถมืออาชีพและมีคุณธรรม
สุดท้ายนโยบายการให้ผลตอบแทนและสวัสดิการที่แข่งขันได้ตามความรู้ความสามารถ
การให้ผลตอบแทนพิเศษ (โบนัส) ตามผลงานที่เชื่อมโยงกับยุทธศาสตร์ขององค์กร
และการให้สิทธิซื้อหุ้นในระยะยาวแก่คณะผู้บริหารก็เป็นอีกส่วนที่ทำให้บุคคลากรมีความมุ่งมั่นและรู้สึกร่วมเป็นเจ้าของและทำงานให้บริษัทอย่างมีประสิทธิภาพ
และเป็นกลไกที่สำคัญเพื่อรักษาบุคคลากรทีมีคุณภาพให้ทำงานอย่างมีประสิทธิภาพให้บริษัท